b'\n_START_ARTICLE_\nSkive Gymnasium og HF\n_START_SECTION_\nHistorie\n_START_PARAGRAPH_\nSkive fik sin f\xc3\xb8rste latinskole i 1559. Skolen fungerede indtil 1739, da mange af de sm\xc3\xa5 utidssvarende provins-latinskoler bukkede under overfor en ny forordning fra landets regering. Der skulle herefter g\xc3\xa5 mange \xc3\xa5r inden man igen kunne tage en boglig uddannelse efter grundskolen i Skive._NEWLINE_Skive Gymnasium og HF blev indviet den 12. august 1968. At etablere et almen gymnasium i Skive havde v\xc3\xa6ret under forberedelse i mange \xc3\xa5r. Allerede i 1959 havde den dav\xc3\xa6rende borgmester i Skive talt for, at byen burde have et gymnasium, idet egnens unge i stigende omfang drog til nabok\xc3\xb8bst\xc3\xa6derne for at erhverve en studentereksamen. _NEWLINE_I 1962 besluttede Skive byr\xc3\xa5d, at der skulle etableres gymnasieundervisning i byen. Man h\xc3\xa5bede at undervisningen kunne starte i 1964 i midlertidige bygninger og i egne bygninger i 1965. _NEWLINE_Imidlertid blev det planen, at Skive Seminarium skulle flytte i nye bygninger, hvorved gymnasiet skulle overtage seminariets bygninger. Dette kom til at ske s\xc3\xa5ledes, at gymnasiet og seminariet delte bygninger i perioden 1968-1970, hvor Skive Seminarium flyttede i nye bygninger i bydelen Dalgas i Skive. _NEWLINE_Fra starten havde man planlagt et 4-sporet gymnasium, men det viste sig hurtigt p\xc3\xa5 grund af de mange tilmeldinger det f\xc3\xb8rste \xc3\xa5r, at det var n\xc3\xb8dvendigt at oprette fem 1.g-klasser i 1968 og seks klasser i 1969._NEWLINE_De f\xc3\xb8rste mange \xc3\xa5r var pr\xc3\xa6get af en pioner\xc3\xa5nd om at starte en ny skole. Tiden var 1970\'erne, hvor der var stor fokus p\xc3\xa5 at eksperimentere med undervisningsformerne og s\xc3\xa6tte eleverne mere i centrum end det var skik i tidligere tiders gymnasieskole. _NEWLINE_Samtidig var tiden pr\xc3\xa6get af mangel p\xc3\xa5 f\xc3\xa6rdiguddannet akademisk personale. Derfor blev pioner\xc3\xa5rene for Skive Gymnasium og HF ogs\xc3\xa5 pr\xc3\xa6get af en meget ung og helt nyuddannet l\xc3\xa6rerstab, der pr\xc3\xa6gede skolen med nye p\xc3\xa6dagogiske ideer og fagligt engagement. Datal\xc3\xa6re og projektarbejde var allerede fra starten af 1970\'erne en del af undervisningen._NEWLINE_Der blev etableret skoleforsamling, studieuger, aktivitetsdage, julel\xc3\xb8b samt sange- og viseaftener, som stadig er traditioner p\xc3\xa5 gymnasiet. I 1970 blev Skive Gymnasiums Kor etableret, og det fungerede i flere \xc3\xa5rtier under ledelse af musikl\xc3\xa6reren Kjeld Langballes entusiastiske ledelse. Koret deltog i mange internationale korarrangementer - b\xc3\xa5de \xc3\xb8st og vest for jernt\xc3\xa6ppet. Samme \xc3\xa5r blev der for f\xc3\xb8rste gang afholdt studieuge med emnet "Det amerikanske frihedsbegreb" - en tv\xc3\xa6rfaglige uge, hvor eleverne arbejde projektorienteret p\xc3\xa5 tv\xc3\xa6rs af klasser og fag - en arbejdsform som var helt upr\xc3\xb8vet p\xc3\xa5 dette tidspunkt._NEWLINE_I dag er et af de store musikaktiviteter p\xc3\xa5 gymnasiet en musical, der arrangeres hvert andet \xc3\xa5r. _NEWLINE_Skive Gymnasium og HF har i dag (2014) ca. 875 elever og der er ansat ca. 80 l\xc3\xa6rere. P\xc3\xa5 gymnasiet er der for tiden (2014) 11 studieretninger p\xc3\xa5 STX og 3 linjer p\xc3\xa5 HF. Et s\xc3\xa6rligt samarbejde med Skive Musikskole har fungeret siden 2008, hvor det s\xc3\xa5kaldte Musikcollege blev etableret som en s\xc3\xa6rlig studieretning, hvor eleverne tager en del af deres uddannelse p\xc3\xa5 musikskolen. Ligeledes er der en s\xc3\xa6rlig HF-linje - "FBI" - som henvender sig s\xc3\xa6rligt til elever, der \xc3\xb8nsker at videreuddanne sig indenfor forskellige beredskaber som for eksempel politiet, brandv\xc3\xa6senet og forsvaret.\n_START_SECTION_\nBygninger\n_START_PARAGRAPH_\nGymnasiets bygninger er opf\xc3\xb8rt i 1957-1959 og oprindeligt bygget til Skive Seminarium, som flyttede til nyt byggeri i 1968. Bygningerne er tegnet af arkitektparret Karen og Ebbe Clemmensen og Jarl Heger i K\xc3\xb8benhavn og blev indviet 18. oktober 1959 med deltagelse af undervisningsminister J\xc3\xb8rgen J\xc3\xb8rgensen. Grunden p\xc3\xa5 ca. 3 hektar i det flotte terr\xc3\xa6n var en gave fra Skive Kommune._NEWLINE_I 1968 og i 1973 foregik flere tilbygninger med de oprindelige arkitekters hj\xc3\xa6lp, hvor f\xc3\xa6rdigg\xc3\xb8relsen af to kinesisk inspirerede atriumg\xc3\xa5rde i 1973 satte et forel\xc3\xb8bigt punktum for et meget moderne og formfuldendt gymnasiebyggeri, der senere er blevet anerkendt som et af bedste eksempler p\xc3\xa5 tidens skolebyggeri. _NEWLINE_Der skete dog enkelte til- og ombygningerne nogle \xc3\xa5r senere, samtidig med at der blev opf\xc3\xb8rt et nyt idr\xc3\xa6tsanl\xc3\xa6g. Der blev endvidere skabt en mindre park med s\xc3\xb8 og stisystem ved bakkerne omkring gymnasiet, tegnet af landskabsarkitekten Knud Christensen._NEWLINE_I 1981 blev den gamle rektorbolig omdannet til undervisningslokaler og i 2003 indviedes endnu en tilbygning \xe2\x80\x93 et nyt studiecenter. I 2011-13 gennemgik gymnasiets undervisnings- og administrationslokaler en totalrenovering ligesom en ny fl\xc3\xb8j med biologilaboratorier blev tilf\xc3\xb8jet.'